**Լուիզ Մուշիկիվաբո** (ֆր.՝ Louise Mushikiwabo, մայիսի 22, 1961(1961-05-22), Կիգալի, Ռուանդա), ռուանդացի քաղաքական գործիչ։ Ռուանդայի արտաքին գործերի և համագործակցության նախարար(2009 թվականից), պաշտոնավարում է նաև որպես կառավարության խոսնակ։ Զբաղեցրել է Ռուանդայի տեղեկատվության նախարարի պաշտոնը ( 2008-2009 թթ.): 2018 թվականին առաջադրվել է Ֆրանկոֆոնիայի միջազգային կազմակերպության (OIF) գլխավոր քարտուղարի պաշտոնում, և Երևանում ընթացող Ֆրանկոֆոնիայի միջազգային կազմակերպության 17-րդ գագաթնաժողովի ժամանակ ընտրվել Ֆրանկոֆոնիայի միջազգային կազմակերպության գլխավոր քարտուղար։

Վաղ կյանք
---------

Լուիզ Մուշիկիվաբոն ծնվել է 1961 թվականին, Ռուանդայի մայրաքաղաք Կիգալիում, Բատսոբ կլանի տուտսի Բիտսինդինկումինի և Նյիրատուլիրայի ընտանիքում։ Հայրը եղել է ֆերմեր, զբաղվել է ընտանեկան փոքրիկ կալվածքի գործերով և սուրճի պլանտացիայում զբաղվել է հաշվապահությամբ։ Լուիզ Մուշիկիվաբոյի մանկությունն անցել է Կիգալիում։ Եղել է ընտանիքի 9 երեխաներից կրտսերը։ Նրա եղբայրը՝ Լանդո Նդասինգվան, եղել է Ռուանդայի հայտնի գործարար և քաղաքական գործիչ, նախքան Ռուանդայի ցեղասպանության ժամանակ սպանվելը։ Քույրը՝ Էնն-Մարի Կանտենգվան, եղբոր մահից հետո զբաղվել է նրա «Chez Lando» հյուրանոցայի բիզնեսով և 2003-2008 թթ. պաշտոնավարել է Ռունադայի խորհրդարանում։

Կիգալիում տարրական և միջնակարգ կրթություն ստանալուց հետո 1981 թվականին Մուշիկիվաբոն ուսումը շարունակել է Բուտարե քաղաքի հարավում գտնվող Ռուանդայի ազգային համալսարանում (այժմ՝ Ռուանդայի համալսարան)։ 1984 թվականին ավարտել է համալսարանը՝ ստանալով անգլերենի բակալավրի աստիճան, այնուհետև կարճ ժամանակահատված միջնակարգ դպրոցում անգլերեն է դասավանդել։ 1986 թվականին արտագաղթել է ԱՄՆ և Դելավերի համալսարանում ստացել ֆրանսերեն լեզվի և թարգմանության մագիստրոսի աստիճան։ 1988 թվականին կրթությունն ավարտելուց հետո մնացել է ԱՄՆ-ում և հաստատվել Վաշինգտոնում։ Կարիերան սկսել է աշխատելով լոբբիստական կազմակերպությունների համար, նախքան Աֆրիկյան զարգացման բանկում (ԱԶԲ) պաշտոն զբաղեցնելը, որպես ԱԶԲ-ի պաշտոնյա որոշ ժամանակ բնակվել է Թունիսում, այնուհետև դարձել է բանկի հեռահաղորդակցության գծով տնօրեն։

2006 թվականին Մուշիկիվաբոն գրել է *Rwanda Means the Universe* («Ռուանդա նշանակում է տիեզերք») գիրքը, որի համահեղինակն է ամերիկացի լրագրող և ԱՄՆ ծովային հետևակի կորպուսի նախկին ծովային Ջեք Կրամերը։ Գիրքը կիսով չափ ինքնակենսագրական է՝ նկարագրելով Մուշիկիվաբոյի ընտանեկան պատմությունը, նրա կյանքի վաղ շրջանը Ռուանդայում և իր փորձը Միացյալ Նահանգներ արտագաղթելու վերաբերյալ։ Այն նաև մանրամասն նկարագրում է Ռուանդայի ցեղասպանությունը պատմական տեսանկյունից, ինչպես նաև Մուշիկիվաբոյի անձնական տեսակետից Վաշինգտոնում ապրելու տարիներին, երբ նա ստացել է իր ընտանիքի անդամներից շատերի սպանվելու լուրը։

Անձնական կյանք
--------------

Լուիզ Մուշիկիվաբոյի եղբայրը` Լանդո Նդասինգվան, Ժուվենալ Հաբիարիմանայի կառավարությունում եղել է վերջին տուտսի նախարարը, սակայն սպանվել է 1994 թվականի ցեղասպանության ժամանակ։ Քույրը՝ Էնն-Մարի Կանտենգվան, եղբոր սպանությունից հետո զբաղվել է նրա «Chez Lando» հյուրանոցի և ռեստորանի կառավարմամբ։ Մուշիկիվաբոն ռուանդացի գիտնական և հոգևորական Ալեքսիս Կագամեի զարմուհին է։

Մեջբերված աշխատանքներ
---------------------

* Mushikiwabo, Louise; Kramer, Jack (2007). Rwanda Means the Universe: A Native's Memoir of Blood and Bloodlines. St. Martin's Press. ISBN 9781429907316.

Ծանոթագրություններ
------------------

1. ↑  Karuhanga, James (6 December 2009). "Museminali Hands Over to Mushikiwabo". The New Times. Rwanda.
2. ↑  Լուիզ Մուշիկիվաբոն ընտրվել է Ֆրանկոֆոնիայի միջազգային կազմակերպության գլխավոր քարտուղար
3. ↑  «Biographie – Louise Mushikiwabo». *lmfrancophonie.com* (ամերիկյան անգլերեն). Արխիվացված է օրիգինալից 2018 թ․ հոկտեմբերի 9-ին. Վերցված է 2018 թ․ հոկտեմբերի 12-ին.
4. 1 2 3  Twagilimana, Aimable. *Historical Dictionary of Rwanda*.
5. 1 2  Mushikiwabo, Kramer, էջ 65
6. 1 2  Mushikiwabo, Kramer, էջ Dedications
7. 1 2  Nkem-Eneanya, Jennifer (2013 թ․ նոյեմբերի 27). «Minister Louise Mushikiwabo; Rebuilding Rwanda One Policy at a Time…». *Konnect Africa*.
8. 1 2  «New faces in Cabinet». *The New Times*. Rwanda. 2008 թ․ մարտի 8.
9. ↑  «Anne-Marie Kantengwa». The Institute for Economic Empowerment of Women. Արխիվացված է օրիգինալից 2017 թ․ փետրվարի 2-ին. Վերցված է 2016 թ․ հոկտեմբերի 19-ին.
10. ↑  «Louise Mushikiwabo». *Duchess International Magazine*. 2016 թ․ հունվարի 8. Արխիվացված է օրիգինալից 2017 թ․ սեպտեմբերի 8-ին. Վերցված է 2016 թ․ հոկտեմբերի 19-ին.
11. 1 2  Adams, Elizabeth (2014 թ․ հոկտեմբերի 14). «Rwanda overcomes tragedy». University of Delaware. Վերցված է 2016 թ․ հոկտեմբերի 19-ին.
12. 1 2  Crisafulli, Patricia; Redmond, Andrea (2012). *Rwanda, Inc.: How a Devastated Nation Became an Economic Model for the Developing World*. Macmillan. էջ 30. ISBN 9781137066473.
13. 1 2 3  Waters, Tony. «Rwanda Means the Universe: A Native's Memoir of Blood and Bloodlines». *The International Journal of African Historical Studies*. Արխիվացված է օրիգինալից 2019 թ․ հուլիսի 16-ին. Վերցված է 2017 թ․ նոյեմբերի 16-ին.
14. ↑  Macmillan Publishers. «Jack Kramer». Վերցված է 2017 թ․ նոյեմբերի 16-ին.
15. ↑  Mushikiwabo's Autobiography on the site crimesofwar.org Արխիվացված 2004-12-05 Wayback Machine

|  |  |
| --- | --- |
|  | Վիքիպահեստն ունի նյութեր, որոնք վերաբերում են «Լուիզ Մուշիկիվաբո» հոդվածին։ |

|  |  |  |  |  |  |  |  |
| --- | --- | --- | --- | --- | --- | --- | --- |
| 

|  |  |
| --- | --- |
|  ⛭   Սոցիալական ցանցերում | Թվիթթեր · Թվիթթեր |
|  |
| 

|  Չափորոշչային վերահսկողություն |
| --- |
|  |
| GND: 1207089427 · ISNI: 0000000067013851 · LCCN: n2005082269 · NTA: 325708886 · SUDOC: 108029379 · VIAF: 1883346 · WorldCat VIAF: 1883346 |

 |

 |